**Par aizbildņu mācību programmu**

2023. gada 1. aprīlī spēkā stājušies grozījumi **Bērnu tiesību aizsardzības likuma 35. pantā**, papildinot minēto pantu ar **1.1 daļu**, kas paredz, ka persona, kuru bāriņtiesa ir atzinusi par atbilstošu aizbildņa pienākumu pildīšanai vai iecēlusi par aizbildni bērnam, apgūst mācību programmu aizbildņiem. Mācības aizbildņiem organizē šā likuma 36.1 panta otrajā daļā minētais ārpusģimenes aprūpes atbalsta centrs (turpmāk – atbalsta centrs). Kārtību un termiņu, kādā apgūstama un saskaņojama aizbildņu mācību programma, prasības mācību programmas saturam un kritērijus tās izstrādei, kā arī izņēmuma gadījumus, kad personai nav nepieciešama mācību programmas apguve, nosaka Ministru kabinets.

**2023. gada 28. marta Ministru kabineta noteikumi Nr.147 “Noteikumi par aizbildņu mācību programmu”** (turpmāk – Noteikumi) nosaka kārtību un termiņu, kādā apgūstama un saskaņojama aizbildņu mācību programma (turpmāk – mācību programma), prasības mācību programmas saturam un kritērijus tās izstrādei, kā arī izņēmuma gadījumus, kad personai nav nepieciešama mācību programmas apguve.

Ņemot vērā minēto, bāriņtiesai, atzīstot personu par piemērotu aizbildņa pienākumu pildīšanai, vai ieceļot personu par aizbildni, sākot ar 2023. gada 1. aprīli, tā **jāinformē par pienākumu slēgt vienošanos ar personas izvēlēto atbalsta centru**. Lietai pievienojams apliecinājums par to, ka persona informēta par minēto pienākumu[[1]](#footnote-1).

Bērnu tiesību aizsardzības likuma **Pārejas noteikumu 49. punktā** noteikts, ka persona, kuru bāriņtiesa iecēlusi par aizbildni **līdz 2023. gada 31. martam**, apgūst mācību programmu aizbildņiem, ja aizbildnis izteicis šādu vēlmi vai bāriņtiesa, izvērtējot aizbildņa rīcību bērna personisko un mantisko tiesību un interešu nodrošināšanā, ir konstatējusi šādu nepieciešamību. Līdz ar to bāriņtiesām, pārbaudot aizbildnībā nodotā bērna aprūpi aizbildņa ģimenē un konstatējot iespējamu nepieciešamību aizbildnim pilnveidot zināšanas un prasmes aizbildnībā nodotā bērna aprūpē un audzināšanā, ir tiesības norādīt aizbildnim uz nepieciešamību slēgt vienošanos ar atbalsta centru par mācību programmas apguvi.

Saskaņā ar Noteikumu 4. punktu, personai **vienošanās jānoslēdz 10 darbdienu laikā** pēc tam, kad bāriņtiesa pieņēmusi lēmumu, ar kuru tā ir atzīta par atbilstošu aizbildņa pienākumu pildīšanai vai iecelta par aizbildni. Par noslēgto vienošanos atbalsta centram triju darbdienu laikā jāinformē bāriņtiesa.

Persona **sešu mēnešu laikā** pēc tam, kad pieņemts bāriņtiesas lēmums, ar kuru tā ir atzīta par atbilstošu aizbildņa pienākumu pildīšanai vai iecelta par aizbildni, **apgūst mācību programmu.** Līdz ar to svarīgi, lai persona pēc iespējas ātrāk uzsāk sadarbību ar atbalsta centru mācību apguvei. Ja aizbildnis ar bērnu dzīvo ārvalstīs, bāriņtiesa sniedz apliecinošu informāciju[[2]](#footnote-2) atbalsta centram, lai mācību programmu persona apgūtu attālināti.

Noteikumu 6. punkts nosaka personu loku, kuras **var neapgūt**[[3]](#footnote-3) aizbildņu mācību programmu:

* ar bāriņtiesas lēmumu ir iecelta par aizbildni uz laiku[[4]](#footnote-4), sevišķo aizbildni, ārkārtas aizbildni[[5]](#footnote-5) vai aizbildni bērnam, kurš ir sasniedzis 17 gadu vecumu;
* ir apguvusi adoptētāja vai audžuģimenes mācību programmu[[6]](#footnote-6);
* jau ir apguvusi atbalsta centru izstrādāto aizbildņu mācību programmu pēc 2019. gada 1. aprīļa[[7]](#footnote-7).

Atkārtota aizbildņu mācību programmas apguve nav nepieciešama, ja persona vēlas ņemt aizbildnībā nākamo bērnu, un vienreiz jau apguvusi Noteikumos noteikto mācību programmu.

Kad persona sekmīgi apguvusi mācību programmu, atbalsta centrs personai izsniedz attiecīgu apliecību, ko tā iesniedz bāriņtiesā. Apliecība iesniedzama bāriņtiesā, kura ir pieņēmusi lēmumu par personas atbilstību aizbildņa pienākumu pildīšanai vai par aizbildnības nodibināšanu un aizbildņa iecelšanu bērnam. Labas pārvaldības ietvaros, aicinām bāriņtiesas, ja persona apliecību iesniegusi, piemēram, savas dzīvesvietas bāriņtiesā, nevis bāriņtiesā, kura pieņēmusi lēmumu, sadarbojoties apliecību pārsūtīt atbilstošajai bāriņtiesai. Bāriņtiesa, kurā aizbildnības lieta atrodas pārraudzībā, lietai pievieno apliecības kopiju.

Noteikumu Pielikuma7.2. apakšpunktā noteikts, ka atbalsta centra lektori un mentori, veicot mācību programmas apguves kvalitātes novērtēšanu, izveido **novērtējumu, kas iesniedzams bāriņtiesā**. Tādēļ pēc tam, kad persona apguvusi mācību programmu, atbalsta centram bāriņtiesā jāiesniedz izvērtējums par katra aizbildņa iegūtajām zināšanām mācību procesa ietvaros[[8]](#footnote-8).

Pārskats par galvenajiem procesiem aizbildņu mācību programmas apguvei

|  |  |
| --- | --- |
| Darbības | Normatīvajos aktos noteikto termiņi |
| 1. **Bāriņtiesas** lēmums, ar kuru tā ir atzīta par atbilstošu aizbildņa pienākumu pildīšanai vai iecelta par aizbildni |  |
| 1. **Persona** slēdz vienošanos ar izvēlēto atbalsta centru par mācību programmas apguves nodrošināšanu. | **10** darbdienas no lēmuma pieņemšanas |
| 1. **Atbalsta centrs** informē bāriņtiesu par noslēgto vienošanos. | **3** darba dienas |
| 1. **Persona** apgūst mācību programmu. | **sešu mēnešu laikā** pēc tam, kad pieņemts bāriņtiesas lēmums, ar kuru tā ir atzīta par atbilstošu aizbildņa pienākumu pildīšanai vai iecelta par aizbildni |
| 1. **Atbalsta centrs** personai izsniedz apliecību | pēc mācību programmas sekmīgas apguves |
| 1. **Atbalsta centrs** nosūta bāriņtiesaiizvērtējumu par aizbildņa iegūtajām zināšanām mācību procesa ietvaros | pēc mācību programmas apguves |
| 1. **Persona** apliecību iesniedz bāriņtiesā | pēc mācību programmas sekmīgas apguves |

**Ārpusģimenes aprūpes atbalsta centriem**

**Par aizbildņu mācību programmu**

**Par mācību programmas izstrādi un saskaņošanu ar VBTAI**

Atbalsta centriem, saskaņojot mācību programmu, nepieciešams VBTAI iesniegt mācību programmas paraugu, t.sk., informāciju par:

* detalizētu programmas saturu[[9]](#footnote-9), tostarp norādīt, cik akadēmiskās stundas ir paredzētas konkrētās mācību programmas sadaļas pasniegšanai;
* plānoto mācību programmas formu, grupas lielumu, plānotajām mācību metodēm;
* pasniedzējiem, norādot konkrētus pasniedzējus konkrētai mācību programmas sadaļai. Sniedzama informācija par attiecīgā lektora izglītību[[10]](#footnote-10) un informācija, kas apliecina praktisko darba pieredzi darbā ar ārpusģimenes aprūpes nodrošinātājiem vai ārpusģimenes aprūpē esošiem bērniem;
* informāciju par plānoto mācību programmas apguves kvalitātes novērtēšanu;

**Mācību programmas mērķis**

Sniegt aizbildņiem padziļinātāku izpratni par aizbildnībā esošo bērnu vajadzībām, uz bērna vajadzībām vērstu aprūpes nodrošināšanu, kā arī veicināt to, ka aizbildņi sekmīgāk spēj realizēt bērna tiesību un interešu pārstāvību laika periodā, kamēr bērns atrodas ārpusģimenes aprūpē, kā arī sniegt atbalstu aizbildņiem ārpusģimenes aprūpē esošā bērna sagatavošanai patstāvīgai dzīvei pēc pilngadības sasniegšanas[[11]](#footnote-11).

Noteikumu prasības mācību programmai:

**Ilgums** – 56 akadēmiskās stundas. Mācību programma apgūstama kā vienota 56 stundu programma[[12]](#footnote-12). Atbalsta centri, izstrādājot mācību programmu, ir tiesīgi noteikt katras mācību tēmas ilgumu, to sadalījumu un secību, izvērtējot mērķa grupas vajadzības[[13]](#footnote-13).

**Mācību programmas forma** ir kombinēta: klātienē un attālināti. Mācības attālinātā formā pieļaujamas 30 % no kopējās apgūstamās aizbildņu mācību programmas. Lai mācību procesā tiktu īstenota atbalsta komponente un notiktu grupas savstarpējā mijiedarbība, vēlamais dalībnieku skaits grupā 7–15 personas.

Uzsvars liekams uz klātienes nodarbībām, jo tādējādi mācību programmas pasniedzējiem un mentoriem tiks sniegta iespēja pilnvērtīgāk izprast konkrētās grupas dinamiku un specifiskās aizbildņu vajadzības mācību programmas apguves procesā, kā arī tiks nodrošināta pilnvērtīga aizbildņu iesaistīšanās mācību procesā.

Situācijās, kad mācību programma tiek realizēta dalīti gan attālināti, gan klātienē – atbalsta centriem ir pienākums nodrošināt iespēju mācību programmu apgūt klātienē tiem aizbildņiem, kuriem nav iespējams plānotajām nodarbībām attālinātā formātā pieslēgties izmantojot tehniskos palīglīdzekļus[[14]](#footnote-14).

Izņēmuma gadījumi, kad apmācības nodrošināmas tikai attālināti, ir tad, kad par bērna aizbildni tiek iecelta persona, kuras faktiskā dzīvesvieta ir ārvalstīs. Bāriņtiesas pienākums ir pārliecināties, ka aizbildnis kopā ar bērnu ārpusģimenes aprūpes laikā faktiski dzīvos un uzturēsies ārvalstīs, savukārt ārpusģimenes aprūpes atbalsta centri šādā gadījumā aizbildņu mācību programmas apguvi nodrošina attālinātā formā. Nodrošinot attālinātu mācību formu, nepieciešams ievērot sekojošus noteikumus: nodarbības tiek vadītas pārī (speciālists un mentors); obligāta pieslēgšanās ar ieslēgtu kameru; nodrošināta dalībnieku dalīšanās mazajās grupās, pāros; grupas konfidencialitātes ievērošana, mācību programmas dalībniekam atrodoties telpā, kurā nav citu personu[[15]](#footnote-15).

**Mācību programmas metodes** izvēlas atbalsta centri, atbilstoši plānotajām nodarbībām – t.sk.,  lekcijas, praktiskie uzdevumi, pieredzes apzināšanas aktivitātes, gadījumu analīze, refleksijas, lomu spēles, asociatīvās aktivitātes, videomateriālu vai mācību filmu demonstrēšana, grupu diskusijas, darbs grupās, darbs pāros, patstāvīga materiālu apguve, mājas uzdevumi. Mācību metodika ir vērsta uz to, lai mācību procesā dalībnieki izprastu bērna vajadzības un attīstītu aizbildnībā esoša bērna aprūpei un audzināšanai nepieciešamās kompetences[[16]](#footnote-16).

**Prasības mācību programmas vadītājiem**

Lektoram ir vismaz otrā līmeņa profesionālā vai augstākā akadēmiskā izglītība **pedagoģijā**, **sociālajā darbā** vai **karitatīvajā sociālajā darbā** vai maģistra grāds **psiholoģijā**, **praktiskā pieredze** **darbā** ar ārpusģimenes aprūpes veicējiem vai bērniem. Mentors ir praktiķis ar pieredzi ārpusģimenes aprūpē esošu bērnu audzināšanā un aprūpē.

**Mācību programmas apguves kvalitātes novērtēšana**

Atbalsta centra speciālisti aizbildņiem, kuri apguvuši mācību programmu, veic daudzpakāpju novērtējumu, kurā ietilpst:

1. individuāls kompetenču pašvērtējums;
2. lektora un mentora atgriezeniskā saite – novērtējums, kas iesniedzams bāriņtiesā;
3. grupas atgriezeniskā saite;
4. vismaz 90 % apmeklējums un dalība grupas procesā.

Apliecību par mācību programmas apguvi saņem aizbildnis, kurš ieguvis pozitīvu novērtējumu.

**Apliecības izsniegšana**

Apliecība aizbildnim tiek izsniegta, ja persona ir saņēmusi pozitīvu vērtējumu par mācību programmas apguvi, tas ir, – veikts individuāls kompetenču pašvērtējums, saņemta pozitīva atgriezeniskā saite no lektora un mentora, ir saņemta pozitīva grupas atgriezeniskā saite, kā arī persona ir apmeklējusi 90% no plānotajām nodarbībām[[17]](#footnote-17).

**Izvērtējums**

Noteikumu Pielikuma7.2. apakšpunktā noteikts, ka atbalsta centra lektori un mentori, veicot mācību programmas apguves kvalitātes novērtēšanu, izveido **novērtējumu, kas iesniedzams bāriņtiesā**. Tādēļ pēc tam, kad persona apguvusi mācību programmu, bāriņtiesā iesniedzams izvērtējums par katra aizbildņa iegūtajām zināšanām mācību procesa ietvaros[[18]](#footnote-18).

**Personas, kurām jāapgūst aizbildņa mācību programma**

|  |  |  |
| --- | --- | --- |
| Kam jāapgūst aizbildņa mācību programma | Obligāti | Pēc personas izvēles |
| Personai, kuru bāriņtiesa ir atzinusi par atbilstošu aizbildņa pienākumu pildīšanai vai iecēlusi par aizbildni bērnam **pēc 01.04.2023.** | x |  |
| persona, kuru bāriņtiesa iecēlusi par aizbildni **līdz 31.03.2023.**unbāriņtiesa, izvērtējot aizbildņa rīcību bērna personisko un mantisko tiesību un interešu nodrošināšanā, ir konstatējusi šādu nepieciešamību | x |  |
| Aizbildnim, kurš jau apguvis adoptētāja vai audžuģimenes mācību programmu |  | x |
| aizbildnim uz laiku |  | x |
| Sevišķajam aizbildnim |  | x |
| Ārkārtas aizbildnim |  | x |
| Aizbildnim, kura aizbildnībā nodotais bērns sasniedzis jau 17 gadu vecumu |  | x |
| Personai, kura apguvusi pašvaldības nodrošināto aizbildņu mācību programmu pēc 2019. gada 1. aprīļa |  | x |

1. Piemēram, informatīva vēstule personai vai sarunu protokols, kuru parakstījusi persona. Pienākums var tikt iekļauts arī kā punkts aizbildņa tiesību un pienākumu aprakstā, kuru par iepazīšanos ar tā saturu, aizbildnis paraksta; [↑](#footnote-ref-1)
2. Piemēram, informatīvu vēstuli, ka aizbildnis ir informējis bāriņtiesu par pārcelšanos ar aizbildnībā esošo bērnu uz pastāvīgu dzīvi ārvalstīs; [↑](#footnote-ref-2)
3. Minētais nozīmē, ka persona, ja vēlas, ir tiesīga vērsties atbalsta centrā un pilnveidot zināšanas, apgūstot aizbildņu mācību programmu; [↑](#footnote-ref-3)
4. Civillikuma 237. pants – Ja aizbildnis ir pagaidām kavēts uzņemties aizbildnību, līdz šo kavēkļu novēršanai bāriņtiesa ieceļ aizbildni uz laiku. VBTAI vērš bāriņtiesu vērību uz to, ka nav atbalstāma prakse Civillikuma regulējumu izmantot neatbilstoši tā būtībai – proti, kā aizbildni uz laiku celt personu, kura plāno veikt pastāvīgus aizbildņa pienākumus, bet bāriņtiesa nav ieguvusi aizbildņa izvērtēšanai nepieciešamo informāciju; Noteikumu izņēmums aizbildņa mācību programmas apguvei attiecas uz tiem aizbildņiem uz laiku, kuri iecelti konkrētu, īslaicīgu pienākumu veikšanai; [↑](#footnote-ref-4)
5. pienākums apgūt aizbildņa obligātās mācības nav attiecināms arī uz ārkārtas aizbildni, kas iecelts atbilstoši Ukrainas civiliedzīvotāju atbalsta likumam; [↑](#footnote-ref-5)
6. Ņemot vērā, ka kritēriji adoptētāju mācību programmas un audžuģimenes mācību programmas izstrādei atšķiras no prasībām mācību programmai aizbildņiem satura un, **ja personas, kuras apguvušas adoptētāja mācību programmu vai audžuģimeņu mācību programmu** **izsaka tādu vēlmi**, atbalsta centri var nodrošināt iespēju šīm personām apgūt mācību programmu aizbildņiem vai papildus apgūt aizbildņa pienākumu pildīšanai nepieciešamās kompetences, kas norādītas šo noteikumu projekta pielikuma "Prasības aizbildņu mācību programmas saturam" 5.sadaļā "Bērnu tiesību aizsardzības sistēma un aizbildnības tiesiskie aspekti" un 6.sadaļā “Kā aizbildnim palīdzēt sev, lai palīdzētu bērnam”, jo norādīto sadaļu saturs ir vērsts ar aizbildņa pienākumu pildīšanai nepieciešamajām kompetencēm un zināšanām, lai sekmīgi īstenotu aizbildnībā esošo bērnu tiesību un interešu pārstāvību un aprūpi aizbildņa ģimenē; [↑](#footnote-ref-6)
7. Ar minēto domātas pašvaldību brīvprātīgi organizētās apmācību programmas aizbildņiem pēc 2019.gada 1.aprīļa, ar nosacījumu, ka pašvaldību brīvprātīgi organizētās apmācību programmas aizbildņiem tika izstrādātas pamatojoties uz 2019.gada 21.februāra labklājības ministres rīkojumu Nr.19 "Par aizbildņa apmācības programmas parauga apstiprināšanu", jo minētais aizbildņu apmācību programmas paraugs tika izstrādāts, lai nodrošinātu vienotu pieeju visiem potenciālajiem ārpusģimenes aprūpes veicējiem un aizbildņiem tiktu sniegts nepieciešamais informācijas un zināšanu apjoms, kas veicina aizbildņa izpratni par aizbildnībā esoša bērna pilnvērtīgas aprūpes un aizbilstamā tiesību un interešu nodrošināšanu;  [↑](#footnote-ref-7)
8. Noteikumu anotācija; [↑](#footnote-ref-8)
9. Satura prasības atrunātas Noteikumos https://likumi.lv/ta/id/340628-noteikumi-par-aizbildnu-macibu-programmu; [↑](#footnote-ref-9)
10. VBTAI nav nepieciešams iesūtīt izglītības dokumentu kopijas – minētie dokumenti iesniedzami un glabājami atbalsta centrā. Atbalsta centrs pārliecinās par dokumentāru apliecinājumu lektora sniegtajai informācijai par atbilstošu izglītību; [↑](#footnote-ref-10)
11. Noteikumu anotācija; [↑](#footnote-ref-11)
12. Noteikumu pielikuma 3.punkts; [↑](#footnote-ref-12)
13. Noteikumu pielikums “Prasības aizbildņu mācību programmas saturam un kritēriji mācību programmas izstrādei”; [↑](#footnote-ref-13)
14. Noteikumu anotācija; [↑](#footnote-ref-14)
15. Noteikumu anotācija; [↑](#footnote-ref-15)
16. Noteikumu pielikuma 5. punkts; [↑](#footnote-ref-16)
17. Noteikumu anotācija; [↑](#footnote-ref-17)
18. Noteikumu anotācija; [↑](#footnote-ref-18)